**Gira del “Compromís Metropolità 2030” per diferents municipis**

**El Prat acull una jornada sobre cohesió territorial, una de les missions del nou pla estratègic de la regió metropolitana**

**Durant la jornada, s’exposaran projectes per impulsar la cohesió social en diferents barris de la regió metropolitana, com el Pla Estratègic de Sant Cosme 2020-2030 del Prat, entre d’altres.**

El Prat de Llobregat acull dijous vinent, 29 de setembre, una jornada del nou pla estratègic de la regió metropolitana de Barcelona (Compromís Metropolità 2030). Es tracta d’una nova estratègia per fer front als reptes urbans del segle XXI a la regió metropolità, on hi viuen 5 milions de persones. Una de les seves missions, la cohesió territorial, serà la que centrarà la jornada del Prat.

La jornada, que tindrà lloc de 11 a 13 h a la Plaça de l’Aigua del Prat, està organitzada pel PEMB (Pla Estratègic Metropolità de Barcelona) i l’Ajuntament del Prat, amb la col·laboració de l’Ajuntament de Barcelona, l’AMB i la Diputació de Barcelona. Comptarà amb la participació de l’alcalde del Prat, Lluís Mijoler; el vicepresident de Desenvolupament de Polítiques Urbanístiques de l’AMB, Jordi Sánchez; i del coordinador general del PEMB, Oriol Estela.

A més, s’hi explicaran diferents projectes per impulsar la cohesió social. Un d’ells serà el [Pla Estratègic Sant Cosme 2020-2030](https://www.elprat.cat/persones/pla-dactuacio-de-sant-cosme) per millorar la qualitat de vida del veïnat, la presentació del qual anirà a càrrec del tinent d’alcalde i regidor del Pla d’Actuació de Sant Cosme, David Vicioso. També s’hi exposarà el projecte Xcelence-Escoles de Vilafranca del Penedès, cosa que anirà a càrrec de la regidora d’Educació del municipi, Txell Montserrat.

La directora d’Apropa Cultura, Sònia Gainza, exposarà aquest projecte per facilitar l’accés a la cultura; Teresa Llorens, coordinadora de l'Àrea d'Igualtat i Sostenibilitat Social de la Diputació de Barcelona, exposarà el programa “Barris i comunitats, motors de transformació social”; i Anna Hernández, cap de l’Agència de Desenvolupament Econòmic de l’AMB presentarà l’Observatori de Gènere Metropolità. Al final de la jornada, es farà una visita guiada a l’edifici Delta del Prat, on es troba l’Equip d’Actuació Integral del barri de Sant Cosme.

|  |  |
| --- | --- |
| **CONVOCATÒRIA ALS MITJANS DE COMUNICACIÓ** | |
| **ACTE:** | Presentació de la missió Cohesió Territorial del Compromís Metropolità 2030 |
| **DIA:** | Dijous, 29 de setembre |
| **HORA:** | 11 h |
|  |  |
| **LLOC:** | Plaça de l’Aigua, 1 del Prat de Llobregat |